Diari Oficial de la Generalitat Valenciana


Sumari del DOGV 2497, del 28-04-1995 (1995/834523)

DECRET 63/1995, de 18 d'abril, del Govern Valencià, pel qual es regula el règim de les dietes i indemnitzacions que han de percebre els membres de l'administració electoral, personal al seu servei i personal de les administracions públiques que participen en el desenvolupament del procés electoral autonòmic.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/04/18/63/dof/vci/html**

### Dades del document

Número de DOGV
:   2497

Data del DOGV
:   28-04-1995

Secció del DOGV
:   DISPOSICIONS GENERALS

Número del document
:   1995/834523


Data del document
:   18-04-1995

Organisme emissor
:   Conselleria d'Administració Pública

Tipus de document
:   Decret

Anàlisi jurídica

DECRET 63/1995, de 18 d'abril, del Govern Valencià, pel qual es regula el règim de les dietes i indemnitzacions que han de percebre els membres de l'administració electoral, personal al seu servei i personal de les administracions públiques que participen en el desenvolupament del procés electoral autonòmic.   
Convocades eleccions a les Corts Valencianes pel Decret 7/1995, de 3 d'abril, del president de la Generalitat Valenciana, correspon al Govern Valencià fixar les dietes i indemnitzacions que han de percebre els membres de la Junta Electoral de la Comunitat Valenciana, d'acord amb el que preveu l'article 22.2, en relació amb la disposició addicional primera, apartat 2, de la Llei Orgànica del Règim Electoral General.  
No obstant això, en concórrer el procés electoral autonòmic amb les eleccions municipals, les esmentades indemnitzacions i dietes fan referència a la Junta Electoral de la Comunitat Valenciana, la competència de la qual es limita als comicis autonòmics, i allò que fa referència a les juntes electorals provincials i de zona es regula només en la part corresponent a la seua participació en l'administració del procés electoral autonòmic valencià, atés que les seues compensacions estan fixades per l'administració central en virtut del Reial Decret 563 /1993, de 16 d'abril.  
Per la seua banda, l'article 19 de la Llei de la Generalitat Valenciana 1/1987, de 31 de març, Electoral Valenciana, estableix que els diferents òrgans de la Generalitat Valenciana, i també els ajuntaments, posaran a disposició de l'administració electoral els mitjans personals i materials per a l'exercici de les seues funcions. El Govern Valencià haurà d'aportar els mitjans per a efectuar, a més, totes les accions tècniques necessàries per a l'adequat desenvolupament del procés electoral. Això fa necessari que es regule de manera específica les indemnitzacions que, per la participació en el procés electoral valencià, hagen de percebre tant el personal al servei de la Generalitat Valenciana com el d'altres administracions públiques que hi col·laboren o participen, tot això segons el que determina l'article 52.2.d) del text refós de la Llei de la Funció Pública Valenciana i article 23.4 de la Llei 30/1984, de 2 d'agost, de Mesures per a la Reforma de la Funció Pública, en relació amb l'article 19 de la Llei Electoral Valenciana i article 22 i disposició addicional primera, apartat 2, de la Llei Orgànica 5/1985, de 19 de juny, del Règim Electoral General, regulació que excedeix de l'àmbit del Decret 200/1985, de 23 de desembre, del Govern Valencià, en raó de les activitats que es desenvolupen durant l'expressat procés electoral.  
Per tant, a proposta del conseller d'Administració Pública i amb la deliberació prèvia del Govern Valencià, en la reunió del dia 18 d'abril de 1995,  
DECRETE:  
Article primer  
1. Els membres de la Junta Electoral de la Comunitat Valenciana percebran, per cada procés electoral en què intervinguen, en concepte d'indemnització, les següents quantitats:  
- President: 487.255 pessetes.  
- Vicepresident: 152.755 pessetes.  
- Vocals: 139.375 pessetes.  
- Secretari: 278.750 pessetes.  
Igualment, tots els membres de l'esmentada Junta Electoral percebran, per cadascuna de les sessions a què efectivament assistesquen, la quantitat de 5.575 pessetes.  
2. Si com a conseqüència de la seua assistència a les sessions de la Junta Electoral de la Comunitat Valenciana, els seus membres hagueren de desplaçar-se fora del terme municipal de Valencia o de la seua residència habitual, meritaran en concepte de dietes, per persona i dia, 14.500 pessetes.  
També percebran les quantitats corresponents a les despeses de locomoció efectivament realitzades, prèvia la corresponent justificació, si per al desplaçament s'utilitzara vehicle propi, i la quantitat a percebre per aquest concepte serà de 23 pessetes per quilòmetre recorregut.  
Article segon  
Els membres de les juntes electorals provincials i de zona percebran, durant el temps que dure el seu govern i per la participació en el procés electoral local, les gratificacions i dietes establertes en el Reial Decret 563/1993, de 16 d'abril, les quals s'hauran de complementar per la Generalitat Valenciana en les quantitats que s'indiquen a continuació, per la seua participació en el procés electoral a les Corts Valencianes:  
- Juntes electorals provincials:  
Presidents 93.150 pessetes.  
Secretaris 85.388 pessetes.   
Vocals judicials 31.050 pessetes.  
Vocals no judicials 21.735 pessetes.  
- Juntes electorals de zona:  
Presidents 36.225 pessetes.  
Secretaris 33.637 pessetes.  
Vocals judicials 15.525 pessetes.  
Vocals no judicials 9.315 pessetes.  
Article tercer  
1. Els secretaris d'ajuntaments, com a delegats de les juntes electorals de zona i per la seua participació en el procés electoral a les Corts Valencianes, percebran una quantitat equivalent al 15% de la indemnització que amb aquesta finalitat fixa l'administració de l'estat i que està establerta en el Reial Decret 563/1993, de 16 d'abril, i es determina en funció del nombre total de meses electorals que hi ha als municipis.  
Els imports a pagar seran els següents:  
- Secretaries amb un nombre no superior a 10 meses: 13.973 pessetes.  
- Secretaries d'11 a 50 meses: 15.525 pessetes.  
- Secretaries de més de 50 meses: 17.078 pessetes.  
2. Els representants de l'administració en les meses electorals, designats per resolució del director general de Justícia, percebran per la seua participació en les eleccions a les Corts Valencianes, en concepte de dieta per tots els conceptes i per una sola vegada, la quantitat de 3.300 pessetes.  
Article quart  
1. El personal al servei de la Generalitat Valenciana, i també el d'altres administracions públiques, a disposició de la Junta Electoral de la Comunitat Valenciana o que participe en les accions tècniques necessàries per al correcte i legal desenvolupament del procés electoral autonòmic valencià, i que per dur a terme aquestes funcions realitze activitats fora de la seua jornada normal de treball, percebrà per la seua participació en aquest i pel temps que excedesca de la seua jornada normal de treball les següents quantitats, en raó als grups de classificació als quals pertanyen:  
- Grup A: 2.600 pessetes/hora.  
- Grup B: 2.200 pessetes/hora.  
- Grup C: 1.800 pessetes/hora.  
- Grup D: 1.700 pessetes/hora.  
- Grup E: 1.500 pessetes/hora.  
Els treballs realitzats durant el període comprés entre les 21.00 i les 08.00 seran retribuïts amb les quantitats anteriors augmentades en un 50% si es tracta d'una jornada laboral i en un 100% si és una jornada festiva.  
2. La percepció d'aquestes quantitats és compatible amb les retribucions que el susdit personal perceba.  
Article cinqué  
El personal que el dia de les votades realitze funcions auxiliars en les meses electorals, com les d'obertura, condicionament, tancament, manteniment de les instal·lacions, etc., percebrà per tots els conceptes la quantitat de 1.150 pessetes per mesa electoral en concepte de dieta.  
Article sisé  
El personal dels governs civils d'Alacant i Castelló i de la Delegació del Govern a la Comunitat Valenciana destinat als centres de recollida d'informació, percebrà, per la seua participació en el procés electoral a les Corts Valencianes, la quantitat de 4.000 pessetes en concepte de dieta.  
Article seté  
Les persones telefonistes, ordenances, encarregades de fax, arxivadores i l'altre personal auxiliar percebrà pels treballs de l'escrutini provisional, el dia de les votades, per una única vegada i per tots els conceptes, les indemnitzacions següents:  
- Telefonistes: 35.000 pessetes.  
- Ordenances: 30.000 pessetes.  
- Encarregades de fax: 35.000 pessetes.  
- Arxivadores i altres: 40.000 pessetes.  
Article vuité  
El pagament de les indemnitzacions originades per aquest concepte correspondrà a l'administració de la Generalitat Valenciana i serà amb càrrec als seus pressupostos.  
Article nové  
La justificació dels treballs que originen el dret al cobrament de les indemnitzacions previstes en aquesta norma es durà a terme de la manera següent:  
a) Els caps de les unitats corresponents elaboraran una llista del personal que participarà en el desplegament del procés electoral, la qual serà remesa a la Secretaria General de la Conselleria d'Administració Pública.  
b) Els responsables de l'organització del procés electoral, habilitats a l'efecte, complimentaran periòdicament, mitjançant ofici, una ordre de servei que indicarà el personal assignat, amb especificació del grup al qual pertanyen i les tasques que han de realitzar.  
c) Finalitzat el procés electoral, els responsables de l'organització del procés electoral lliuraran el certificat d'haver-se realitzar els serveis i a través d'un ofici indicaran les persones i el grup al qual pertanyen, els dies en què s'han realitzat els treballs, si són hàbils o festius i l'horari nocturn o diürn, i la quantitat total de la indemnització, de la qual es remetrà còpia a la Secretaria General per al pagament que s'haurà de realitzar dins dels dos mesos següents al lliurament del certificat.  
Article deu  
La Conselleria d'Administració Pública, a través de resolució, actualitzarà en cada procés electoral les quantitats de les dietes i indemnitzacions.  
DISPOSICIó DEROGATòRIA  
Queden expressament derogats el Decret 64/1991, de 15 d'abril, del Govern Valencià, i la Resolució del conseller d'Administració Pública de 25 d'abril de 1991, per la qual es fixen les quantitats que ha de percebre en concepte de dietes i indemnitzacions el personal al servei de l'administració electoral i el personal de les administracions públiques en el procés d'eleccions a les Corts Valencianes, i també qualsevol altra disposició de rang igual o inferior que s'opose a allò establert en aquest decret.  
DISPOSICIONS FINALS  
Primera  
La gestió pressupostària i de despesa pública derivada de l'aplicació d'aquest decret es farà a càrrec del programa 462.60, Consulta Electoral 1995, dels Pressupostos de la Generalitat Valenciana per a l'exercici 1995, aprovats per la Llei 13/1994, de 31 de desembre.  
Segona  
El conseller d'Administració Pública queda facultat per a dictar les normes que siguen necessàries per al compliment i desplegament d'aquest decret.  
Tercera  
Aquest decret vigirà l'endemà de la publicació en el Diari Oficial de la Generalitat Valenciana.  
València, 18 d'abril de 1995  
El president de la Generalitat Valenciana,  
JOAN LERMA I BLASCO  
El conseller d'Administració Pública,  
LUIS BERENGUER FUSTER


Còpia Permalink ELI